આજે ‘સ્વરાધાર’ના અનેક સભ્યો ટ્રેનોમાં ગાય છે પણ હવે તેમની ગાવાની રીતમાં પણ બદલાવ આવ્યો છે. પહેલાં તેઓ ભીખ માગવાના ઉદ્દેશથી ગાતા હતા. તેમને લાગતું કે તેઓ લાચાર છે અને તેમની પૈસાની જરૂરિયાત ફક્ત દયામણું મોં કરીને ગાવાથી જ પૂરી થઈ શકે તેમ છે. ‘સ્વરાધારે’ આ માન્યતામાં જડમૂળથી પરિવર્તન આણ્યું છે. હવે આ લોકો એક કલાકારની રીતે જ ટ્રેનમાં ગાયન રજૂ છે. કપડાંથી કોઈ એમ ન માની બેસે કે તેઓ નિરાધાર છે તે બાબતે પણ તેઓ સંપૂર્ણ સભાન રહે છે. આજે આ ગ્રૂપમાં ૪૦ જેટલા અંધ અને અપંગ આર્ટિસ્ટો છે. આ સિવાય મુંબઈ આસપાસની ટ્રેનોમાં ભીખ માગતા બીજા ૨૦૦ જેટલા કલાકારો તેમના સંપર્કમાં છે. હવે તો ‘સ્વરાધાર’નું પોતાનું ફેસબુક પેજ પણ છે. જ્યાંથી અનેક લોકો તેમની કામગીરીથી વાકેફ થાય છે. કેટલાક લોકો ફેસબુક પર જ કાર્યક્રમ આપવા માટે સંપર્ક કરે છે. આ ગ્રૂપ મહિનામાં દસ જેટલા કાર્યક્રમો કરે છે. હાલ જ્યારે વિશ્વ મહિલા દિન નજીકમાં છે ત્યારે કહેવું પડે કે હેમલતા તિવારી જેવી યુવતીઓ જ આ દિવસની ઉજવણીને સાર્થક કરે છે. મહિલાની પ્રતિભાની અવગણનાના તો અનેક કિસ્સાઓ આપણે સાંભળતા આવ્યા છીએ પણ હેમલતા જેવું અપવાદરૂપ વ્યક્તિત્વ બહુ ઓછું જોવા મળે છે. આશા રાખીએ કે આગામી દિવસોમાં હેમલતા તિવારી જેવા અપવાદો અપવાદ મટીને બહુમતીમાં આવે.